ম্যাচটা ছিল দুই বন্ধুর। একদিকে লুইস সুয়ারেজ। অন্যদিকে নেমার। দিনের শেষে কেউই জিতলেন না। ব্রাজিল ও উরুগুয়ের ম্যাচ ঢলে পড়ল ড্রয়ের কোলে। ম্যাচের ফলাফল ২-২। এই ম্যাচে নামার আগে সুয়ারেজ ও নেমার মজা করে বার্গারের বাজি ধরেছিলেন। ম্যাচ ড্র হওয়ায় কেউই কাউকে বার্গার খাওয়ালেন না।  
শুরুটা ভাল করেছিল ব্রাজিল। খেলার প্রথম মিনিটেই উইলিয়ানের ক্রস থেকে উরুগুয়ের জালে বল জড়িয়ে দেন ডগলাস কস্তা। ম্যাচের ২৬ মিনিটে নেমারের পাস থেকে ব্যবধান বাড়ান রেনাতো আগুস্তো। এর পাঁচ মিনিট বাদেই এডিনসন কাভানির গোলে উরুগুয়ে ব্যবধান কমিয়ে ২-১ করে ফেলে। বাকিটা সুয়ারেজের।প্রথমার্ধেই গোলের সুযোগ পেয়েছিলেন সুয়ারেজ। গোল পাননি। ৪৮ মিনিটে সুয়ারেজের দুরন্ত গোলে ম্যাচে ফেরে উরুগুয়ে। এই ড্রয়ের ফলে দক্ষিণ আমেরিকা অঞ্চলের বাছাইপর্বে ৫ ম্যাচে ১০ পয়েন্ট নিয়ে দ্বিতীয় স্থানে উরুগুয়ে।